רוצים לייבא תוספי מזון לכלבים וחתולים מאירופה? לצערנו המכסות ל-2020 כבר נגמרו - כלכלה קלה
רוצים לייבא תוספי מזון לכלבים וחתולים מאירופה? לצערנו המכסות ל-2020 כבר נגמרו
ראשי » פייסבוק » רוצים לייבא תוספי מזון לכלבים וחתולים מאירופה? לצערנו המכסות ל-2020 כבר נגמרו
טום קרגנבילד מרץ 11, 2020 09:00 אין תגובות
הערה: פוסט זה הוא שיתוף פעולה עם העמוד המצוין נתון בראש​ שעוסק בהצגת נתונים בצורה ויזואלית ופשוטה – ממליץ לעשות לייק ולבקר באתר
כל חודש משרד החקלאות מפרסם טבלה שבה ניתן לראות את כל המכסות שהמשרד מחלק ליבואנים. בטבלה הזאת ניתן לראות את שם המוצר, את מדינת המקור, את הכמות המותרת לייבוא בטון ואת היתרה שעוד לא נוצלה מהמכסה. לפני שבועיים פתחתי את הדוח העדכני שרלוונטי ל-26.02.2020 וגיליתי ש-25 אחוזים מכל המכסות כבר נוצלו לגמרי ומכסות על מוצרים רבים אחרים קרובות להיגמר. בהתחשב בכך שאפילו לא הסתיימו שלושה חודשים הנתון הזה הציג לי בצורה ברורה עד כמה כל מנגנון ההגנה על החקלאים מנוהל בצורה הזויה לחלוטין.
כדי לקבל פרופורציה לגבי שיטת התמיכה בחקלאים מספיק לשים לב שכבר אין אפשרות לייבא דבש מהאיחוד האירופאי, אגסים מארצות הברית או אירופה, בצל מאירופה, תפוחים מאירופה, חמצה ממקסיקו, שקדים מקולפים ובקליפה, צימוקים מארצות הברית, גרעיני חמניות מהשוק המשותף הדרום אמריקאי, תירס לפופקורן מארצות הברית ותוספי מזון לכלבים וחתולים מאירופה. במקביל קיימים גם לא מעט מכסות שצפויות להיגמר בקרוב ומכסות אחרות שבכלל לא נעשה בהם שימוש.
בטבלה אחת משרד החקלאות מצליח להציג בצורה מופלאה עד כמה מנגנון התמיכה בחקלאים הישראלים הוא מנגנון הזוי לחלוטין שמבוסס על תחושות בטן של פקידים ומטרות שלא מחוברות בשום דרך לצרכים של אזרחי ישראל. ניתן לראות רשימה של מוצרים מעולים שהצרכנים הישראלים שמחים לקנות ולשלם עליהם ומרוב הביקוש אליהם המכסה עבורם מסתיימת תוך זמן קצר. במקום לפתוח את השוק ולאפשר את הייבוא לאורך כל השנה ומכמה שיותר מקורות, משרד החקלאות כופה על אזרחי ישראל לקנות מוצר ישראלי כחול לבן. הדבר דומה לכך ששר המדע היה מאפשר לייבא מעבדים בכמות מוגבלת על מנת להעניק יתרון תחרותי למעבדים שאינטל מייצרת בישראל. מדובר ברעיון מטומטם עבור מעבדים וברעיון מטומטם עבור פירות וירקות.
נקודה חשובה נוספת שכדאי לשים לב אליה היא העובדה שהמכסים מחייבים אותנו לשים את כל הביצים בסל אחד ולסמוך על כך שהחקלאים הישראלים יצליחו לגדל את כל אותם הפירות והירקות בכמות מספקת. הטענה שעולה באופן קבוע היא שהחקלאים מספקים ביטחון תזונתי אבל בפועל החקלאים מגבילים את מגוון הפירות והירקות, מעלים את המחירים ומונעים מאזרחי ישראל גישה למוצרים איכותיים, זולים יותר ובכמות גדולה יותר. מעבר לכך שישראל מייבאת 99 אחוזים מהדגנים שלה, שהם הבסיס למוצרי המזון שלנו, העובדה שהמכסה נגמרת בכמות זמן כל כך קצרה רק מראה על כך שיש ביקוש לתוצרת זרה, שאין מענה מקומי לאותה תוצרת ושהצרכנים מצביעים על המוצרים שהם רוצים בעזרת הארנק שלהם.
הגיע הזמן לשים קץ לשיטות ההזויות לתמיכה בחקלאות ולהפסיק לתחזק מנגנון יקר ומזיק שמקשה על העניים ביותר מבין אזרחי ישראל. במידה ואתם מאמינים שיש צורך לתמוך בחקלאים, ניתן לבצע זאת על ידי תמיכה ישירה וקריטריונים ברורים, שיטה שה-OECD ממליץ לנו לעבור אליה כבר מספר שנים והצליחה באירופה.
אני אישית מאמין שהחקלאים הישראלים יודעים לייצר מוצרים מקומיים מעולים אבל הם לא יודעים לייצר את כל המוצרים בצורה טובה ומשתלמת ולכן להתמקד המוצרים שיש להם יתרון תחרותי בהם ולמכור לכלל המדינות בעולם. החלק שמדהים אותי בדיון התמיכה בחקלאות הוא חוסר האמונה של תומכי החקלאות שבטוחים שהחקלאים הישראלים הציונים והאיכותיים ביותר בעולם לא יכולים לשרוד ללא גלגלי העזר של הממשלה. במצב כזה אבקש להחליט האם אנחנו מחזיקים בחקלאים הטובים בעולם שיכולים להצליח בעצמם או שאולי אנחנו מחזיקים בחקלאים בינוניים שעוסקים בעיקר בתחביב ולא במקצוע ועסוקים בעיקר לשרוף כספי מיסים. אני אישית מאמין שעבור לא מעט מוצרים האופציה הראשונה היא הנכונה אבל אנחנו צריכים להפסיק עם העיוותים ולמקד את החקלאים במה שהם טובים בו.
התמונה בפוסט שייכת לYour Best Digs
www.yourbestdigs.com/reviews/the-best-dog-food/
לרשימת השימוש במכסות החקלאים:
http://bit.ly/2x1lYwZ
אירופה ביטחון חינוך חקלאות ישראל מיסים פייסבוק